བཞིན་དེ་ཡིན་པའི་ཕྱིར་རོ།།དེ་བཞིན་དུ་ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་སྒྲ་དང་།དྲི་དང་།རོ་དང་།རེག་བྱ་དང་།ཆོས་རྣམས་ནི་ཆོས་རྣམས་ཀྱིས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་ཏེ།དེ་ནི་ཕྱི་སྟོང་པ་ཉིད་ཅེས་བྱའོ།།དེ་ལ་ཕྱི་ནང་སྟོང་པ་ཉིད་གང་ཞེ་ན།ཕྱི་དང་ནང་གི་ཆོས་རྣམས་ཞེས་བྱ་བ་ནི་ནང་གི་སྐྱེ་མཆེད་དྲུག་དང་ཕྱིའི་སྐྱེ་མཆེད་དྲུག་སྟེ།དེ་ལ་ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་ནང་གི་ཆོས་རྣམས་ནི་ནང་གི་ཆོས་རྣམས་ཀྱིས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་རོ།།ཐེར་ཟུག་ཏུ་གནས་པ་མེད་པ་དང་འཇིག་པ་མེད་པའི་ཕྱིར་ཕྱིའི་ཆོས་རྣམས་ཀྱང་ཕྱིའི་ཆོས་རྣམས་ཀྱིས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་ཏེ།དེ་ནི་ཕྱི་ནང་སྟོང་པ་ཉིད་ཅེས་བྱའོ།།དེ་ལ་སྟོང་པ་ཉིད་སྟོང་པ་ཉིད་གང་ཞེ་ན།ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་ཆོས་ཐམས་ཅད་ཀྱི་སྟོང་པ་ཉིད་གང་ཡིན་པའི་སྟོང་པ་ཉིད་དེས་ཀྱང་ཆོས་ཐམས་ཅད་ཀྱི་སྟོང་པ་ཉིད་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་ཏེ།དེ་ནི་སྟོང་པ་ཉིད་སྟོང་པ་ཉིད་ཅེས་བྱའོ།།དེ་ལ་ཆེན་པོ་སྟོང་པ་ཉིད་གང་ཞེ་ན།ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་ཤར་ཕྱོགས་ནི་ཤར་ཕྱོགས་ཀྱིས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་རོ།།དེ་བཞིན་དུ་ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་ལྷོ་དང་།ནུབ་དང་།བྱང་དང་།ཕྱོགས་མཚམས་བཞི་སྟེ།ཕྱོགས་དེ་བརྒྱད་ཀྱང་དེ་བཞིན་ནོ།།སྟེང་གི་ཕྱོགས་ནི་སྟེང་གི་ཕྱོགས་ཀྱིས་སྟོང་ངོ་།།འོག་གི་ཕྱོགས་ཀྱང་འོག་གི་ཕྱོགས་ཀྱིས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་ཏེ།དེ་ནི་ཆེན་པོ་སྟོང་པ་ཉིད་ཅེས་བྱའོ།།དེ་ལ་དོན་དམ་པ་སྟོང་པ་ཉིད་གང་ཞེ་ན།དོན་དམ་པ་སྟོང་པ་ཉིད་ཅེས་བྱ་བ་ལ་དོན་དམ་པ་ཞེས་བྱ་བ་ནི་མྱ་ངན་ལས་འདས་པ་ཞེས་བྱ་བ་སྟེ།དེ་ལ་ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་མྱ་ངན་ལས་འདས་པ་ནི་མྱ་ངན་ལས་འདས་པས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་ཏེ།དེ་ནི་དོན་དམ་པ་སྟོང་པ་ཉིད་ཅེས་